দেশটার নাম আমেরিকা। প্রায় সব বিষয়েই আধুনিক মানসিকতার পীঠস্থান বলে বিবেচিত। সেখানেই এক নাইটক্লাবে ভয়াল-রক্তাক্ত সমকামী-বিদ্বেষ, খুন ! বস্তুত, এই ভয় বা আতঙ্ক এই মুহূর্তে শুধু আমেরিকার নয় ! বিশ্বের যেখানে যেখানে মানুষ বেঁচে থাকার আনন্দ ও স্বাধীনতার আস্বাদ নিয়ে জীবন উদ্‌যাপন করছেন, সেখানেই অজান্তে, অতর্কিতে, অন্তঃশীল বিপদের কালো ছায়া ঘনাচ্ছে। নিগ্রহ-উন্মুখ সেই অন্ধ ছায়া থেকে অব্যাহতি নেই কারও ! কেন একদল মানুষ বা একক মানুষের এহেন সমকামী বিদ্বেষ ! আততায়ী ওমর মতিন দু’জন পুরুষের ঘনিষ্ঠতায় নাকি খেপে গিয়েছিল ! তার খেপে যাওয়ার খেসারত দিতে হল শতাধিক মানুষকে ! প্রাণের বিনিময়ে, রক্তের বিনিময়ে ! এবং মতিনকে সমর্থন জানিয়ে হত্যার দায় নিতে চেয়েছে জঙ্গিরা ! 
জঙ্গিদের উঠোন এইভাবেই নিরন্তর বেড়ে চলেছে। সভ্য দেশের সভ্য সমাজে মানুষ কী করবেন অার কী করবেন না— তা জঙ্গিরা ঠিক করে দিচ্ছে ! কারা ব্যঙ্গচিত্র আঁকতে পারবেন না, কারা মুক্তমনে মুক্তচিন্তার ফসল তুলতে পারবেন না, কারা সমলৈঙ্গিক জীবনের রূপরস উপভোগ করতে পারবেন না— সবকিছু জঙ্গিরা নির্দেশ করে দিচ্ছে। কোনও ‘কাজ’ তাদের পছন্দের না-হলেই ‘সবক শেখানো’র জরুরি দায়িত্ব পালনে নেমে পড়ছে জঙ্গিদল ! বোমা-বন্দুক নিয়ে রক্তাক্ত করছে আধুনিকতার মুখ, স্বাধীনতার শামিয়ানা, মুক্ত ভাবনার অঙ্গন, সাহসিকতার শরীরকে ! বহুদিন যাবৎ
অামেরিকার অলিতে-গলিতে আগ্নেয়াস্ত্রের বুনো গন্ধ অার ধূর্ত শব্দ ধাওয়া করে চলেছে মানবতাকে ! শক্তিতে, প্রযুক্তিতে, ভাবনায় এগিয়ে থাকা একটি দেশ কেন দিনের পর দিন অপরাধপ্রবণতার কাছে এভাবে আত্মসমর্পণ করবে ! কেন সেখানে বারবার লাঞ্ছিত হবে মানুষের স্বপ্ন, আকাঙ্ক্ষা, লড়াই, প্রতিজ্ঞা !
১৯৮৫ সালের পুরনো আইন অনুযায়ী ‘এইচআইভি’ সংক্রমণের ভয়ে সমকামীদের রক্ত নেওয়া হয় না অরল্যান্ডোয় ! ফলে, ফ্লরিডায় সমকামী ক্লাবে হামলায় আহতদের জন্য রক্তদান শিবিরে ব্রাত্যই রইলেন সমকামীরা। নিছকই আইন। কিন্তু তা যেন সমকামীদের সমানাধিকারের লড়াইকে সপাট অপমান করল ! আশা করা যায়, আমেরিকা এই আইন নিয়ে ভাববে। সমানাধিকারের প্রতীকী পরাজয় ! জিততে-জিততে হেরে যাওয়া সমকামীদের গুলি-বন্দুকের হিংসার মুখে পড়াটাকে যেন প্রকারান্তরে ‘জাস্টিফাই’ করা হল ! বুঝিয়ে দেওয়া হল, সমাজের মূলস্রোতে সর্বতোভাবে তাঁরা ঢুকে পড়তে পারেননি এখনও ! এখনও অনেক পথচলা বাকি ! অনেক অর্জন বাকি ! বাস্তবিকই বিশ্ব জুড়ে যে কোনও ক্ষেত্রেই স্বাধিকারের লড়াই লড়ছেন যাঁরা, তাঁদের প্রত্যেকেই যেন একটা সন্ধিমুহূর্তের অপেক্ষায় দাঁড়িয়ে ! স্বীকৃতির, অভ্যর্থনার, ভালবাসার, সহমর্মিতার সন্ধিমুহূর্ত ! বিপরীত মত ও পথকে সহ্য করতে না-পারাই অসহিষ্ণুতা। যে অসহিষ্ণুতার অন্যরকম মুখ দেখা যাচ্ছে ভারতেও ! এ সবই অসভ্যতার সংকট। সব ধরনের অসহিষ্ণুতার আবেশ থেকেই মুক্তি দরকার আধুনিক বিশ্বের। যত দ্রুত সম্ভব সে মুক্তি কাম্য !